《杨园之鹘六章伤贤者被谗去位也》
明代·区大相

杨园之鹘，集于丛棘。嗟尔百鸟，胡不深自匿。君子有行，回车自北。

岂不尔援，畏彼谗慝。

杨园之鸮，集于棘丛。嗟尔百鸟，胡不深自容。君子有行，言归于东。

岂不尔留，谗言詾詾。

出宿于郊，饮饯于衢。前有樽酒，傍有骊驹。送车二辆，徐徐于于。

载歌载叠，靡笙靡竽。班荆道侧，过者踟蹰。

送子于河，别子维棘。畏彼谗慝，为鬼为蜮。载色载笑，尔亲尔昵。

谗言或或，听言墨墨。赠言戛戛，送车轧轧。念我携手，于焉永隔。

子归东吴，庶几善息。

东吴何有，有园有庐，有图有书。野有桑麻，泽有沮洳。

水事樯楫，陆事巾车。君子至止，胡以不乐胥。

东吴何有，有陵有阿，有陂有沱。修竹长林，白芷青莎。

紫笋包橘，菱芡芰荷。浆酒鲙炙，其乐孔多。君子至止，胡以不啸歌。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。